钦定古今图书集成/明伦汇编/氏族典/第439卷 > 《廖用贤尚友录》 > 贾似道
## 钦定古今图书集成/明伦汇编/氏族典/第439卷 > 《廖用贤尚友录》 > 贾似道

按《宋史贾似道传》：“似道，字师宪，台州人，制置使涉之
子也。少落魄为游博，以父荫补嘉兴司曹。会其姊入
宫，有宠于理宗，擢太常丞、军器监。益恃宠不检。淳祐
十年，以端明殿学士镇两淮。宝祐六年，改两淮宣抚
大使。元兵攻鄂州，以似道军汉阳援鄂，即军中拜右
丞相。似道密遣宋京诣元军，请称臣，输岁币，许之。元”
兵拔砦而北，似道上表，以肃清闻。帝以其有再造功，
以少傅、右丞相召入朝。明年，元遣郝经持书申好，且
征岁币。似道方使廖莹中辈撰《福华编》称颂鄂功，乃
密令淮东制置司拘经等于真州。时理宗在位久，似
道权倾中外，进用群小，取先朝旧法，率意纷更。增吏
部七司法，买公田以罢和籴，浙中大扰。理宗崩，度宗
又其所立，每朝必答拜，称之曰“师臣”而不名。度宗崩，
元兵破鄂，似道不得已上表出师。时一军尽属孙虎
臣，虎臣败，似道以单舸奔扬州。陈宜中请诛似道，乃
谪为高州团练使，籍其家。福王与芮素恨似道，募有
能杀似道者，使送之贬所，有县尉郑虎臣请行，至漳
州木绵庵拉杀之。